J e g y z ő k ö n y v

Készült: a Bezenye Községi Önkormányzat Képviselő-testületének 2026. március 4. napján 16:00 órakor az önkormányzat tárgyalótermében megtartott nyilvános képviselő-testületi ülésén.

Jelen vannak: a jelenléti ívben felsoroltak

Márkus Erika polgármester 16:00 órakor megnyitja az ülést. Megállapítja, hogy az ülés határozatképes, mert a megválasztott 7 képviselőből 5 fő jelen van. Martinschich Mihályné és Novák-Fabsich Kitti képviselők egyéb elfoglaltságuk miatt nem tudnak részt venni az ülésen. A jegyzőkönyv hitelesítésére Lenzsér-Csiba Adrienn képviselőt kéri fel. 

A javaslattal a képviselő-testület egyhangúlag egyetért. 

Márkus Erika polgármester ismerteti az ülés meghívó szerinti napirendi pontjait, majd elmondja, hogy a napirendi pontok közül a 13. napirendet javasolja levenni, mert a piac műszaki vezetője jelezte, hogy további egyeztetések szükségesek a pótmunkákkal kapcsolatban. 

A képviselő-testület egyhangúlag, 5 igen szavazattal az alábbi határozatot hozza:

26/2026. (III. 04.) határozat

Bezenye Községi Önkormányzat képviselő-testülete a 2026. március 4-i ülés napirendi pontjai közül leveszi a 13., Piac pótmunkával kapcsolatos döntés, elnevezésű napirendi pontot, és azt egy későbbi időpontban fogja tárgyalni. 

Felelős:	Márkus Erika polgármester
Határidő:	azonnal

Márkus Erika polgármester megkérdezi, van-e valakinek további napirendi pont javaslata, illetve kérdése a napirendi pontokkal kapcsolatosan?

Mivel nem volt, ezért kéri a képviselőket, hogy fogadják el a módosított napirendi pontokat. 

A képviselő-testület egyhangúlag, 5 igen szavazattal az alábbi határozatot hozza:

27/2026. (III. 04.) határozat
Bezenye Községi Önkormányzat képviselő-testülete a 2026. március 4-i ülés napirendjét az alábbiak szerint jóváhagyja:

1. Tájékoztatás az előző testületi ülés óta hozott intézkedésekről, eredményekről
	Előterjesztő: Márkus Erika polgármester

1. Az Önkormányzat 2026. évi közbeszerzési terve
	Előterjesztő: Márkus Erika polgármester

1. Bezenye SE 2025. II. félévi beszámolója
	Előterjesztő: Márkus Erika polgármester

1. Nyilatkozat önerő rendelkezésre állásáról a TOP_PLUSZ-1.2.3 pályázathoz
	Előterjesztő: Márkus Erika polgármester

1. Szavazatszámláló Bizottság tagjainak megválasztása
	Előterjesztő: Dr. Reinthaller Ferdinánd HVI vezető helyettes

1. Paprét Radnóti utca telekkiegészítés
	Előterjesztő: Márkus Erika polgármester

1. 267 hrsz-ú ingatlan (Templom utca) megosztása
	Előterjesztő: Márkus Erika polgármester

1. 268 hrsz-ú ingatlan művelési ág átsorolása
	Előterjesztő: Márkus Erika polgármester

1. Döntés járdafelújítást megelőző földmunkálatok elvégzéséről
	Előterjesztő: Márkus Erika polgármester

1. Döntés tájháznál járda építésével kapcsolatos munkálatok elvégzéséről
	Előterjesztő: Márkus Erika polgármester

1. Döntés tájház udvarának felújításával kapcsolatos földmunkálatok elvégzéséről
	Előterjesztő: Márkus Erika polgármester

1. Döntés tájház udvarán kertrehabilitációs munkálatok elvégzéséről
	Előterjesztő: Márkus Erika polgármester

1. Használt sütőolaj gyűjtéssel kapcsolatos döntés
	Előterjesztő: Márkus Erika polgármester


Felelős:	Márkus Erika polgármester
Határidő:	azonnal

1. napirendi pont (01 sz. előterjesztés szerint)
Tájékoztatás az előző testületi ülés óta hozott intézkedésekről, eredményekről

Bezenye Községi Önkormányzat képviselő-testülete 2022. november 29-i ülésén az SZMSZ módosítását fogadta el, melynek 6. számú melléklete a következőket tartalmazza:
A képviselő-testületi ülés szóbeli tájékoztatójának kötelező elemei a következők: 
- az előző képviselő-testületi ülés óta, polgármesteri hatáskörben hozott döntéseinek ismertetése 
- az előző képviselő-testületi ülés óta történt, az önkormányzatot érintő megbeszéléseiről beszámoló 
- folyamatban lévő beruházások és pályázatok készültségi és pénzügyi állapota 
- aktuálisan lezárt beruházások és pályázatok ismertetése 
- általános pénzügyi helyzet ismertetése 
- tájékoztató a befolyt és elmaradt adókról 
- válaszadás a Képviselő-testület tagjai által az előző héten feltett írásbeli kérdéseire

A tájékoztató az SZMSZ szerint szóban történik. 

[bookmark: _Hlk200981423][bookmark: _Hlk200981338]Márkus Erika polgármester elmondja, hogy A TOP pályázatokat, sportpálya közösségi tér, Művelődési ház-tetőcsere, a közbeszerzési tervben érinteni fogják. 
Az eljárások már jelenleg is folynak, azonban a lezáráshoz szükséges az Építési és Közlekedési Minisztérium jóváhagyó döntése. A költségellenőrzésre a héten felkerül az anyag! Bíznak benne, hogy gyorsan és pozitívan döntenek és végre indulhat a felújítás. Előfordulhat, hogy nem fogadják el, akkor az eljárást meg kell ismételni, ezért szükséges a közbeszerzési tervben feltüntetni a jelenleg is folyó eljárásokat.
A TOP piac kivitelezése az ütemtervnek megfelelően zajlik. A kooperációk rendszeresek. Válaszfalak, tűzfalak elkészültek, az ablakok bekerültek, a villanyszerelés készül. Ma a piacot és a tájházat érintő döntések is szerepelnek a napirendi pontok között.
Megküldésre került az Élő Delta-Zöld Energia Szigetközben Projekt előkészítő dokumentációja. 
A megvalósítási helyszín: Bezenye Községi Önkormányzat épülete A projekt alappillére a visszatáplálás korlátozással ellátott napelemes rendszer telepítése energiatárolóval kombinálva az önkormányzati intézmény energiaellátására.  A napelemes rendszer az intézmény saját belső villamos hálózatára csatlakozik. A szolgáltató felé visszatáplálás nem történik, a megtermelt energia helyben elfogyasztásra és eltárolásra kerül a napelemes rendszer inverteréhez tervezett energiatároló berendezésben. 
A maximális energiafelhasználás jegyében telepítésre kerül két db elektromos autótöltő Type2 kábellel, valamint a tervezett elektromos munkagéphez kompatibilis ipari elosztó is, a töltés lehetőségét szem előtt tartva. A napelemes rendszer az önkormányzat költségcsökkentését és energiahatékonyságának növelését szolgálja. 
A projekt tartalmaz egy elektromosautó-töltő kialakítását is az önkormányzat zárt udvarán, töltőoszloppal, fogyasztásmenedzsment funkcióval szerelve. 
A projekt másik eleme egy elektromos munkagép beszerzése (markoló, tolólap, rakodókanál funkció), így az önkormányzat saját tulajdonú géppel tudná elvégezni azokat a zöldterületi és egyéb közterület fenntartással, karbantartással kapcsolatos munkákat, amelyeket korábban csak dízelüzemű gépekkel, külső szolgáltató megbízásával tudott elvégeztetni, így a gép hosszútávú megoldást nyújtana, és a feladatok jóval kevésbé terhelnék az önkormányzat költségvetését és a környezetet. 
A projekt tartalma továbbá két elektromos fűnyíró és egy elektromos közterületi takarítógép beszerzése, ezzel az önkormányzat a meglévő, dízel üzemű fűnyíróit le tudná selejtezni és egy modern géppel tudná ezt a feladatot elvégezni.
A márciusi testületi ülésre az idő rövidsége miatt nem sikerült a rendőri tájékoztató megszervezése a trafibox ügyével kapcsolatosan, ezért ezt a következő ülésre szükséges áttenni.
A kishíd felújítása szakemberek felügyeletével megkezdődött.
A közvilágítással kapcsolatban tájékoztatja a testületet, hogy a hibás lámpatestek megrendelése megtörtént, a gyártásuk folyamatban van, márciusban cserélik le ezeket.

Bezenye Községi Önkormányzat Képviselő-testülete a 23/2026. (II. 18.) határozatával úgy határozott, hogy a település közvilágítási feladatainak biztosítására beszerzési eljárást indít. A mai testületi ülésre előterjesztésre kerül azon 3 cég, akik ezen szolgáltatást biztosítani tudnák és ajánlattételre tudjuk őket felhívni.

A polgármester szavazásra teszi fel a közvilágítással kapcsolatos árajánlatkérésről szóló határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

28/2026. (III. 04.) határozat
Bezenye Községi Önkormányzat Képviselő-testülete úgy határoz, hogy a település közvilágítási feladatainak biztosítására vonatkozó beszerzési eljárásban ajánlattételre a LUX INVEST 2000 Kft., a LUMINO-TECHNOLOGY Kft. és a KESZMANN & BODNÁR KFT. vállalkozásokat kéri fel.


Felelős:	 Márkus Erika polgármester
Határidő: 	 2026.03.30.

Márkus Erika polgármester elmondja, hogy az MFP-TKVI/2026 Járdafelújítás a templomtól a pizzériáig című pályázat érinti a 280 hrsz-ú ingatlant is, mely a Bezenyei Egyházközség tulajdonát képezi, így annak a szakasznak a felújítása nem fedezhető a pályázati forrásból. Ezt a szakaszt az önkormányzatnak saját forrásból kell felújítani, melynek költsége 859.122,- Ft. Ezt a 2026. évi költségvetésük általános tartalékának terhére kellene fedezniük. 

A polgármester szavazásra teszi fel a járdafelújításról szóló határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

29/2026. (III. 04.) határozat
Bezenye Községi Önkormányzat Képviselő-testülete úgy határoz, hogy az MFP-TKVI/2026 Járdafelújítás a templomtól a pizzériáig című pályázati forrásból megvalósuló járdafelújítás költségének Bezenye belterület 280 hrsz-ú ingatlanra jutó, bruttó 859.122,- Ft becsült összegű költségét az önkormányzat 2026. évi költségvetésének általános tartaléka terhére biztosítja. 

Felelős:	 Márkus Erika polgármester
Határidő: 	 azonnal

Megkérdezi, hogy van-e kérdés, észrevétel a beszámolóval kapcsolatosan?

Mivel kérdés, észrevétel nem érkezett, a polgármester szavazásra teszi fel a beszámoló elfogadásáról szóló határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

30/2026. (III. 04.) határozat
Bezenye Községi Önkormányzat Képviselő-testülete az SZMSZ 6. számú melléklete szerinti szóbeli beszámolót elfogadja.

Felelős:	Márkus Erika polgármester
Határidő: 	azonnal

2. napirendi pont (02 sz. előterjesztés szerint)
Az Önkormányzat 2026. évi közbeszerzési terve

Márkus Erika polgármester ismerteti az előterjesztést, melyet minden képviselő megkapott az ülést megelőzően. Elmondja, hogy amennyiben a jelenleg lezajlott közbeszerzési eljárást az Építési és Közlekedési Minisztérium nem hagyná jóvá, úgy az újbóli eljárás lefolytatásánál már egy hónapot nyerhetne az önkormányzat ha van közbeszerzési terve.  
Megkérdezi, hogy valakinek van-e kérdése a napirendi ponthoz kapcsolódóan?

Csák Krisztián képviselő elmondja, hogy a pénzügyi bizottság a napirendet tárgyalta, és egyhangúlag elfogadásra javasolta a testületnek. 

Mivel további kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

31/2026. (III. 04.) határozat

Bezenye Községi Önkormányzat Képviselő-testülete az Önkormányzat a közbeszerzésekről szóló 2015. évi CXLIII. törvény 42. §-a alapján az önkormányzat, mint ajánlatkérő által 2026. évben lefolytatandó közbeszerzési eljárást tervez, a közbeszerzési tervet a határozat melléklete szerinti tartalommal elfogadja és jóváhagyja.

Bezenye Községi Önkormányzat Képviselő-testülete felkéri a tisztviselőket, hogy a közbeszerzési terv honlapon és az Elektronikus Közbeszerzési Rendszerben (EKR) történő közzétételéről gondoskodjanak.

Felelős: 	Márkus Erika polgármester
Határidő: 	2026. március 31.

3. napirendi pont (03 sz. előterjesztés szerint)
Bezenye SE 2025. II. félévi beszámolója

Márkus Erika polgármester ismerteti az előterjesztést, melyet minden képviselő megkapott az ülést megelőzően. Köszönti Takács Róbert elnököt, és megkérdezi a képviselőktől, hogy van-e valakinek kérdése az elnök úrhoz a beszámolóval kapcsolatosan?

Schmatovichné Radits Klaudia alpolgármester elmondja, hogy nagyon örül annak, hogy beindult a gyermekfoci. Az elején aktívan a dolog mellett állt, és igyekezett megtenni minden tőle telhető dolgot, hogy beindulhasson. Bízik benne, hogy így a gyermekfocin résztvevő gyerekek majd később is itt maradnak Bezenyén és helyben fognak focizni. 

Takács Róbert elnök elmondja, hogy ő is bizakodó. Jelenleg 14 gyermekkel foglalkozik, akik között vannak olyanok is páran, akik még csak óvodába járnak, de a következő évben kezdik az iskolát. 

Csák Krisztián képviselő elmondja, hogy a gyermekfocival ő is teljes mértékben elégedett. A felnőtt csapattal szemben azonban vannak fenntartásai. Úgy vette észre, hogy fegyelmezetlenségi problémákkal küzdenek. Előfordult, hogy nem álltak ki egy bajnoki meccsen. Szerinte ehhez túl sok támogatást kap a sportegyesület, hogy a játékosok ezt megengedhessék maguknak. Tudja, hogy ennek akár az is lehet a következménye, hogy kizárják a csapatot a bajnokságból. Mit lehetne ez ellen tenni? Tettek ellene valamit?

Takács Róbert elnök elmondja, hogy próbáltak tenni. Új kapust kerestek a csapatba, aki fixen tud jönni az edzésekre és meccsekre is. Kiszűrték a csapatból azokat a mérgező játékosokat, akik feszültséget okoztak. Két új játékost igazoltattak és ő maga is itt focizik. Mindenképpen szeretne bezenyeieket beszerezni a csapatba és úgy talán lesz előrelépés. 

Csák Krisztián képviselő elmondja, hogy örül ennek, és reméli, hogy javulni fog a helyzet. Megemlíti, hogy több szülő sérelmezi a sportegyesület programjain a túlzott szlovák jelenlétet. Volt olyan program a focipályán, amikor egyetlen olyan ember sem volt ott felügyelni a programot, aki a sportegyesülethez lett volna köthető. 

Takács Róbert elnök elmondja, hogy igen, sajnos volt egy ilyen rendezvényük, amikor neki az utolsó pillanatban el kellett utaznia, de a programot már nem akarta lemondani. Akiket megkért, hogy helyette koordinálják a programot azok szintén az utolsó pillanatban visszaléptek ettől, így eléggé rosszul sült el a dolog. 

Schmatovichné Radits Klaudia alpolgármester elmondja, hogy ilyen esetben mondja le a rendezvényt. 

Márkus Erika polgármester elmondja, hogy a sportegyesületet épületének teljes rezsiköltségét az önkormányzat finanszírozza, és az nem veszi jól ki magát ha a helyi adófizetők pénzén Bezenyéhez nem kötődő emberek tartanak bulit, úgy, hogy senki, az önkormányzat sem tudja mi történik a focipályán, ami egyébként az önkormányzaté. Felhívja rá a figyelmet, hogy a rendezvényeket be kell jelenteni, nemcsak a hatóságok felé, hanem az önkormányzat felé is. 

Schmatovichné Radits Klaudia alpolgármester elmondja, hogy ez a dolog csak akkor fog működni az önkormányzat és az egyesület között, ha kétoldalú lesz a kommunikáció.

Hiltser Mátyás alpolgármester megkérdezi, hogy vannak-e támogatók? A játékosok hogy járulnak hozzá az egyesület működéséhez? Milyen terveik vannak?

Takács Róbert elnök elmondja, hogy minden játékos fizet 5.000,- Ft tagdíjat. Sajnos támogatóik nincsenek. Annyi támogatásra számíthatnak, hogy az MLSZ-től visszaigényelhetik a sportorvosi költségeket. A nyár folyamán szeretnének a gyermekeknek focitábort szervezni. 

Márkus Erika polgármester elmondja, hogy ennek semmi akadálya, de ezt be kell jelenteni a már említett helyeken. Megkéri az elnököt, hogy legyen szíves és mindenről, ami nem edzés, tájékoztassa az önkormányzatot. A focitábort támogatja, és felajánlja az önkormányzat segítségét.

Megkérdezi, hogy valakinek van-e további kérdése a napirendi ponthoz kapcsolódóan?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Lenzsér-Csiba Adrienn képviselő elmondja, hogy a Humán Bizottság a napirendet tárgyalta, és egyhangúlag elfogadásra javasolta a testületnek. 

Mivel további kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület, egyhangúlag, 5 igen szavazattal az alábbi határozatot hozta:

32/2026. (III. 04.) határozat

Bezenye Községi Önkormányzat Képviselő-testülete a Bezenye SE 2025. év II. félévi gazdálkodásáról szóló beszámolóját elfogadja.

Felelős: Márkus Erika polgármester
Határidő: azonnal

4. napirendi pont (04 sz. előterjesztés szerint)
Nyilatkozat önerő rendelkezésre állásáról a TOP_PLUSZ-1.2.3 pályázathoz

Márkus Erika polgármester ismerteti az előterjesztés tartalmát, és elmondja, hogy az előterjesztést minden képviselő megkapta az ülést megelőzően. 

Megkérdezi, hogy valakinek van-e kérdése a napirendi ponthoz?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel további kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület, egyhangúlag, 5 igen szavazattal az alábbi határozatot hozta:

33/2026. (III. 04.) határozat

Bezenye Községi Önkormányzat Képviselő-testülete a 2026. február 26. napon kelt polgármesteri nyilatkozatot jóváhagyja.

Bezenye Községi Önkormányzat Képviselő-testülete a 147/2024. (X. 29.) határozatával a TOP_PLUSZ-1.2.1-21-GM1-2022-00081 Élhető települések – fejlesztések Bezenyében és a TOP_PLUSZ-1.2.3-21-GM1-2022-00043 Belterületi utak fejlesztése – Kossuth Lajos utca útfelújítás című projektek keretében megvalósítani tervezett építési beruházás tárgyú, Kbt. 112.§ (1) bekezdés b) pontja szerinti nyílt, nemzeti közbeszerzési eljárás előkészítéséről és indításáról döntött. A határozat 3. pontjában a becsült érték fedezetéül a 125.278.800,- forint összegű pályázati forráson felül bruttó 60.383.414,- forint összegű önerőt biztosított, az önkormányzat 2024. év költségvetésében elkülönített.

A biztosított önerő összegéből a TOP_PLUSZ-1.2.3-21-GM1-2022-00043 Belterületi utak fejlesztése – Kossuth Lajos utca útfelújítás című projektre jutó, majd 2025. évben ténylegesen kifizetésre került önerő összege 11.483.990,- Ft, azaz Tizenegymillió-négyszáznyolcvanháromezer-kilencszázkilencven forint volt.

Felelős: 	Márkus Erika polgármester
Határidő: 	azonnal

5. napirendi pont (05 sz. előterjesztés szerint)
Szavazatszámláló Bizottság tagjainak megválasztása

Márkus Erika polgármester felkéri dr. Reinthaller Ferdinánd aljegyzőt az előterjesztés tartalmának ismertetésére és elmondja, hogy az előterjesztést minden képviselő megkapta az ülést megelőzően. 

dr. Reinthaller Ferdinánd aljegyző elmondja, hogy a szavazatszámláló bizottság tagjaira a helyi választási iroda vezetője, vagyis a jegyző tesz javaslatot, és 4 évre választják őket. A javaslattétel nem felülbírálható. Minden szavazókörben 3 tag lesz és egy jegyzőkönyvvezető. Bőven vannak póttagok is, ha valaki kiesne. Emellett pedig várható, hogy az induló pártok is delegálni fognak tagokat.  

Márkus Erika polgármester megkérdezi, hogy valakinek van-e kérdése a napirendi ponthoz?

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

34/2026. (III. 04.) határozat

Bezenye Községi Önkormányzat Képviselő-testülete a választási eljárásról szóló 2013. évi XXXVI. törvény 24. § (1) bekezdése alapján megválasztja a Bezenyén működő szavazatszámláló bizottságok tagjainak és póttagjainak az 1. számú mellékletben felsorolt személyeket.
A képviselő-testület felkéri a Rajkai Közös Önkormányzati Hivatal jegyzőjét, (a HVI vezetőjét), hogy az érintetteket a képviselő-testület döntéséről tájékoztassa.

Felelős: 	dr. Zámbó Tibor jegyző
Határidő: 	azonnal


6. napirendi pont (04 sz. előterjesztés szerint)
Paprét Radnóti utca telekkiegészítés

Márkus Erika polgármester ismerteti az előterjesztést, melyet minden képviselő előzetesen megkapott. Elmondja továbbá, hogy az érintett ingatlanokat az agyaggödörrel együtt 2022-ben kapta az önkormányzat az államtól. Eladhatóak, de a belőlük befolyt összeget a Magyar Falu Program hosszú távú fejlesztési terveire kell költeni. Az 5000 fő alatti településeket érinti, és a legfontosabb célok a vidéki életminőség javítása, alapvető szolgáltatásokhoz való hozzáférés, infrastruktúra fejlesztése vagy a helyi civil szervezetek támogatása. 
Véleménye szerint Bezenyén az életminőség javítására, például fásításra és zöldterület karbantartásra, valamint civil szervezetek támogatására lehetne fordítani a befolyó összeget, valamint a kapott agyaggödör fejlesztésére. 
Természetesen az értékesítéshez értékbecslést kell megrendelni, és az ott megállapított árnál olcsóbban nem lehet értékesíteni az ingatlanokat, áron, vagy magasabb összegen igen.  

Hiltser Mátyás alpolgármester elmondja, hogy szeretné kérni, hogy az értékbecslő figyelme legyen felhívva arra az értékbecslésnél, hogy a felbecsülendő telkek a későbbiekben esetlegesen nyeles telekké alakíthatóak, melyre már építkezni is lehet. 

Márkus Erika polgármester elmondja, hogy fel fogják erre hívni az értékbecslő figyelmét. 

Megkérdezi, hogy van-e valakinek kérdése, észrevétele a napirendi ponttal kapcsolatosan?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel további kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület, egyhangúlag, 5 igen szavazattal az alábbi határozatot hozta:

35/2026. (III. 04.) határozat

Bezenye Községi Önkormányzat Képviselő-testülete úgy dönt, hogy Samuel Lobik kérelmét a Bezenye belterület 919 hrsz. alatti, „kivett udvar” megnevezésű ingatlan megvásárlására, valamint özv. Gaál Sándorné, Ambrusné Gaál Gyöngyi és Gaál Sándor kérelmét a Bezenye belterület 920 hrsz. alatti ingatlan megvásárlására támogatja, és felhatalmazza a polgármestert ingatlanforgalmi értékbecslések beszerzésére, továbbá az adásvételi ügylettel kapcsolatos tárgyalások lefolytatására azzal, hogy a később megkötendő adásvételi szerződések alapján befolyó vételárat az önkormányzat a Magyar Falu program hosszú távú településfejlesztési programjának céljaira fordítja.

Felelős:	 Márkus Erika polgármester
Határidő: 	 2026.03.31.

7. napirendi pont (07 sz. előterjesztés szerint)
267 hrsz-ú ingatlan (Templom utca) megosztása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy az előterjesztést a térségi főépítész készítette elő, aki majd a helyszínen is egyeztet a földmérővel, hogy a korábban, pályázati forrásból megvalósult beruházások, mint a szikkasztó árok területét ne érintse. 

Megkérdezi, hogy van-e kérdés, észrevétel a napirendi ponttal kapcsolatban? 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

36/2026.(III.04.) határozat

1. Bezenye Községi Önkormányzat Képviselő-testülete úgy határoz, hogy a 267 hrsz-ú (Templom utca) közterületet a mellékelt térképmásolaton jelöltnek megfelelően megosztatja. 
1. Bezenye Községi Önkormányzat a telekalakítási eljárás során kialakuló 267/2 helyrajzi számú „kivett önkormányzati közút” megnevezésű, ingatlant Zsebedits Aladár utcának kívánja elnevezni. 
1. A képviselő-testület felhatalmazza a polgármestert a telekalakítási eljárás megindítására és az ezzel kapcsolatos dokumentumok aláírására

Felelős: 	Márkus Erika polgármester
Határidő: 	azonnal

8. napirendi pont (08 sz. előterjesztés szerint)
268 hrsz-ú ingatlan művelési ág átsorolása

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy a művelési ág átsorolásra a templomtól a pizzériáig vezető járda felújítása miatt van szükség. Ezen az ingatlanon helyezkedett el a régi iskola épülete, melyet több évtizede lebontottak. 

Megkérdezi, hogy van-e kérdés, észrevétel a napirendi ponttal kapcsolatban?

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület, 5 igen szavazattal az alábbi határozatot hozta:

37/2026. (III. 04.) határozat

Bezenye Községi Önkormányzat Képviselő-testülete úgy határoz, hogy az Önkormányzat 1/1 tulajdoni hányadát képező 268 helyrajzi számú 712 m2 nagyságú terület művelési ágának „Kivett / gazdasági épület, udvar” megnevezését „Kivett közterület” megnevezésre módosítja, illetve felhatalmazza a Polgármestert, hogy a megnevezés átvezetéséhez szükséges földhivatali eljárást elindítsa.

Felelős:	Márkus Erika polgármester
Határidő: 	azonnal

9. napirendi pont (09 sz. előterjesztés szerint)
Döntés járdafelújítást megelőző földmunkálatok elvégzéséről

Márkus Erika polgármester ismerteti az előterjesztést, melyet minden képviselő előzetesen megkapott. 

Megkérdezi, hogy van-e valakinek kérdése, észrevétele?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület, egyhangúlag, 5 igen szavazattal az alábbi határozatot hozta:

38/2026. (III. 04.) határozat:

1. Bezenye Községi Önkormányzat Képviselő-testülete úgy döntött, hogy a Járdafelújítás a templomtól a pizzériáig projekthez kapcsolódó földmunkálatok kivitelezésére a beszerzési eljárást megindítja, az ajánlattételre a Kovács Kft, a Kolina Bt és a Mikroép Kft. vállalkozókat kéri fel.

1. Bezenye Községi Önkormányzat Képviselő-testülete úgy döntött, hogy a járdaépítéshez kapcsolódó földmunkálatok kivitelezése beszerzési eljárása tekintetében a döntéshozatali jogkört a polgármesterre átruházza.

1. Bezenye Községi Önkormányzat Képviselő-testülete úgy döntött, hogy a járdaépítéshez kapcsolódó földmunkálatok kivitelezése költségét az önkormányzat 2026. évi költségvetésének általános tartaléka terhére biztosítja.

Felelős:	 Márkus Erika polgármester
Határidő: 	 2026.03.30.

10. napirendi pont (10 sz. előterjesztés szerint)
Döntés tájháznál járda építésével kapcsolatos munkálatok elvégzéséről

Márkus Erika polgármester ismerteti az előterjesztést, melyet minden képviselő előzetesen megkapott. 

Megkérdezi, hogy van-e kérdés, észrevétel a napirendi ponttal kapcsolatban?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

[bookmark: _GoBack]A képviselő-testület egyhangúlag, 5 igen szavazattal az alábbi határozatot hozta:

39/2026. (III. 04.) határozat

1. Bezenye Községi Önkormányzat Képviselő-testülete úgy döntött, hogy a Tájháznál járda építés kivitelezésére a beszerzési eljárást megindítja, az ajánlattételre a Kovács Kft, a Kolina Bt és az EA-Generál Kft. vállalkozókat kéri fel.

2. Bezenye Községi Önkormányzat Képviselő-testülete úgy döntött, hogy a Tájháznál járdaépítés kivitelezése beszerzési eljárása tekintetében a döntéshozatali jogkört a polgármesterre átruházza.

3. Bezenye Községi Önkormányzat Képviselő-testülete úgy döntött, hogy a járdaépítés kivitelezése költségét az önkormányzat 2026. évi költségvetésének általános tartaléka terhére biztosítja.

Felelős:	 Márkus Erika polgármester
Határidő: 	 2026.03.30.


11. napirendi pont (11 sz. előterjesztés szerint)
Döntés tájház udvarának felújításával kapcsolatos földmunkálatok elvégzéséről

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy mivel az előzetesen kapott, indikatív árajánlat nem érte el az egymillió forintot, így a beszerzési szabályzat szerint nem szükséges további két árajánlat beszerzése. 

Megkérdezi, hogy van-e kérdés, észrevétel a napirendi ponttal kapcsolatban?

Schmatovichné Radits Klaudia alpolgármester elmondja, hogy szeretné, ha a földmunkákkal kapcsolatos munkavégzések során a vállalkozók összehangolnák a munkavégzéseket, és nem fordulna elő olyan, hogy az egyik vállalkozó hamarabb térkövez, míg a másik csak utána megy földmunkákat végezni egy másik folyamathoz. 

Márkus Erika polgármester elmondja, hogy természetesen erre fel fogja hívni a kiválasztott vállalkozók figyelmét, továbbá rendszeresek a kooperációk a beruházással kapcsolatban. 

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel kérdés, észrevétel nem érkezett, a polgármester szavazásra teszi fel a határozati javaslatokat.

A képviselő-testület egyhangúlag, 5 igen szavazattal az alábbi határozatokat hozta:

40/2026. (III. 04.) határozat

1. Bezenye Községi Önkormányzat Képviselő-testülete úgy dönt, hogy a melléklet szerinti árajánlatot elfogadja és felhatalmazza a polgármestert a megbízási szerződés megkötésére.

1. Bezenye Községi Önkormányzat Képviselő-testülete úgy döntött, hogy a beruházást az önkormányzat 2026. évi költségvetésének általános tartaléka terhére biztosítja.


Felelős:	 Márkus Erika polgármester
Határidő: 	 2026.03.30.

12. napirendi pont (12 sz. előterjesztés szerint)
Döntés tájház udvarán kertrehabilitációs munkálatok elvégzéséről

Márkus Erika polgármester ismerteti az előterjesztést, melyet minden képviselő előzetesen megkapott.

Megkérdezi, hogy van-e kérdés, észrevétel a napirendi ponttal kapcsolatban?

Csák Krisztián képviselő elmondja, hogy a Pénzügyi, Ügyrendi Bizottság a napirendet tárgyalta, és egyhangúlag elfogadásra javasolta a testületnek. 

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

41/2026. (III. 04.) határozat

1. Bezenye Községi Önkormányzat Képviselő-testülete úgy döntött, hogy a Tájháznál kertrehabilitáció kivitelezésére a beszerzési eljárást megindítja, az ajánlattételre Németh Ádám e.v., Lisz Erika e.v, és a Dzsungelország Kft. vállalkozókat kéri fel.

2. Bezenye Községi Önkormányzat Képviselő-testülete úgy döntött, hogy a Tájháznál kertrehabilitáció kivitelezése beszerzési eljárása tekintetében a döntéshozatali jogkört a polgármesterre átruházza, felhatalmazza a polgármestert a szerződés megkötésére.

3. Bezenye Községi Önkormányzat Képviselő-testülete úgy döntött, hogy a Tájháznál kertrehabilitáció kivitelezése költségét az önkormányzat 2026. évi költségvetésében biztosítja.

Felelős:	Márkus Erika polgármester
Határidő: 	2026.03.30.

13. napirendi pont (14 sz. előterjesztés szerint)
Használt sütőolaj gyűjtéssel kapcsolatos döntés

Márkus Erika polgármester ismerteti az előterjesztést, melyet minden képviselő előzetesen megkapott. Elmondja, hogy korábban már volt ez a lehetőség a településen, de amikor a MOHU átvette a hulladékszállítást megszűnt. Most jelezték, hogy ismét lehetőség nyílt szerződni az önkormányzatnak a használt sütőolaj elszállítására. A gyűjtőt javasolja a régi Packeta csomagautomata helyére elhelyezni, mert így nem igényel különösebb előkészítési munkálatokat. 

Megkérdezi, hogy van-e kérdés, észrevétel a napirendi ponttal kapcsolatban?

Mivel kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület egyhangúlag, 5 igen szavazattal az alábbi határozatot hozta:

42/2026. (III. 04.) határozat

1. Bezenye Községi Önkormányzat Képviselő-testülete a támogatja a használt sütőolaj gyűjtés újraindítását a településen. 
1. Bezenye Községi Önkormányzat Képviselő-testülete javasolja a MOHU Zrt-nek, hogy a használt sütőolaj gyűjtésére használt konténert a korábbi, kisebb méretű Packeta csomagautomata számára lebetonozott talapzatra helyezze el. 
1. Bezenye Községi Önkormányzat Képviselő-testülete felhatalmazza a polgármestert a MOHU-val kötendő szerződés aláírására a használt sütőolaj gyűjtéssel kapcsolatosan. 

Felelős: 	Márkus Erika polgármester 
Határidő: 	azonnal 

Lenzsér-Csiba Adrienn képviselő elmondja, hogy nagyon örül neki, hogy korábban úgy döntött a testület, hogy a településen legyen ATM, mert március 1-től a posta nyitvatartása csökkent. Csak a szerdai napokon van egész nap, a többi napokon csak délelőtt. Szombaton pedig zárva van. Többektől is hallotta ezt sérelmezik. Így a levélfeladás, pénzfelvétel és csomagkiadás is sokkal nehézkesebbé vált a településen. 

Márkus Erika polgármester elmondja, hogy ezt nála is többen jelezték, és emiatt tervezi, hogy a bolt üzemeltetőinek fog írni egy hivatalos levelet, melyben tájékoztatást fog kérni az üggyel kapcsolatban. 

Mivel kérdés, észrevétel nem érkezett, a polgármester megköszöni a részvételt, és az ülést 17:15 órakor lezárja. 
k.m.f.

	Márkus Erika	Dr. Reinthaller Ferdinánd
	polgármester	aljegyző

Jegyzőkönyv hitelesítő: 

	Lenzsér-Csiba Adrienn	
	képviselő	

